
ΠΑΝΕΛΛΗΝΙΑ ΕΝΩΣΗ ΔΙΕΥΘΥΝΤΩΝ 
ΣΧΟΛΙΚΩΝ ΜΟΝΑΔΩΝ  ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ                                    
pedysde@gmail.com
ΔΕΛΤΙΟ ΤΥΠΟΥ
Την Παρασκευή 19 Σεπτεμβρίου 2025, αντιπροσωπεία του Διοικητικού Συμβουλίου της Πανελλήνιας Ένωσης Διευθυντών Σχολικών Μονάδων Δευτεροβάθμιας Εκπαίδευσης, συνοδευόμενη από τη νομική σύμβουλο της Ένωσης, πραγματοποίησε προγραμματισμένη συνάντηση με τον Γενικό Γραμματέα Πρωτοβάθμιας & Δευτεροβάθμιας Εκπαίδευσης και Ειδικής Αγωγής, κ. Παπαδομαρκάκη. 
Ο Γενικός Γραμματέας, καθώς και υψηλόβαθμα στελέχη του Υπουργείου, ενημερώθηκαν αναλυτικά για τους στόχους και το όραμα της Ένωσης, τα οποία επιδιώκονται μέσω της συνεχούς και εποικοδομητικής συνεργασίας με την πολιτική ηγεσία του ΥΠΑΙΘΑ. Ο ίδιος χαιρέτισε τη δημιουργία της Ένωσης, αναγνωρίζοντας τον σημαντικό ρόλο της ως αρωγού, συμπαραστάτη και υποστηρικτή του έργου των Διευθυντών και Υποδιευθυντών σχολικών μονάδων. 
Κατά τη διάρκεια της συνάντησης κατατέθηκαν προτάσεις βελτίωσης της λειτουργίας των σχολικών μας μονάδων, όπως κωδικοποίηση της νομοθεσίας, νομική θωράκιση των στελεχών διοίκησης σχολικών μονάδων,   διαφάνεια στη χρηματοδότηση των σχολικών μονάδων, μείωση γραφειοκρατίας, μείωση του διδακτικού ωραρίου των Διευθυντών και των Υποδιευθυντών, ανάγκη γραμματειακής υποστήριξης, βελτίωση του τρόπου και χρόνου των εγγραφών του μαθητικού δυναμικού και του πλαισίου των εκδρομών και ακολούθησε ανταλλαγή απόψεων.
Η συζήτηση διεξήχθη σε ιδιαίτερα θερμό κλίμα και υπήρξε σύμπνοια στην ανάγκη κωδικοποίησης της εκπαιδευτικής νομοθεσίας, τη νομική προστασία Διευθυντών και Υποδιευθυντών κατά την άσκηση των καθηκόντων τους, τον επανακαθορισμό του διδακτικού ωραρίου των Διευθυντών και των Υποδιευθυντών, την ύπαρξη υποδιεύθυνσης και σε σχολεία με λιγότερους από 120 μαθητές καθώς και την ενίσχυση των σχολικών μονάδων με διοικητικούς υπαλλήλους. 

Για το Δ.Σ.

                      Ο ΠΡΟΕΔΡΟΣ                                                                      Η ΓΕΝΙΚΗ ΓΡΑΜΜΑΤΕΑΣ
                                                                                      
              Αντώνιος Σπυριδάκης                                                                        Ζαφειρώ Νικολάου             
          Δ/ντής 7ου ΓΕΛ Ηρακλείου                                           Δ/ντρια Γυμν. Μεγαλοχωρίου Τρικάλων

